Sergei Polunin

Sergei Vladimirovitš Polunin (vene Сергей Владимирович Полунин; ukraina Serhi Volodõmõrovõtš Polunin, Сергій Володимирович Полунін; sündinud 20. novembril 1989 Hersonis Ukrainas) on Ukrainast pärit, vene keelt emakeelena kõnelev balletitantsija. Aastatel 2010–2012 oli ta Londoni balletiteatri Royal Ballet esitantsija, seejärel aastatel 2012–2014 Stanislavski ja Nemirovitš-Dantšenko nimelise Moskva Muusikateatri esitantsija ning Novosibirski Ooperi- ja Balletiteatri külalissolist. Alates 2014. aastast on esinenud mõlemas teatris külalissolistina. 2016.–2017. aastal on ta Münchenis Bayerische Staatsballetti alaline külalissolist. Sergei Polunin sündis Ukrainas Hersoni linnas Vladimir Polunini ja Galina Polunina perekonnas. Perekond elas väikeses korteris Hersoni ühes vaesemas linnaosas. Nelja-aastaselt hakkas Sergei tegelema spordikoolis sportvõimlemisega, mis tema enda sõnul aitas teda hiljem palju balleti õppimisel, eriti hüpete osas. Kaheksa-aastaselt asus ta õppima kohalikus balletikoolis Juvent, sest pikaajaline haigus, mis takistas neli kuud treeningutes osalemist, rikkus väljavaated spordis edu saavutada. Otsuse balleti peale üle minna tegi poisi ema Galina. Aasta hiljem, üheksa-aastaselt kolis Polunin koos emaga Kiievisse, kus asus õppima sealses riiklikus koreograafiakoolis. Ta elas koos emaga väikeses ühetoalises korteris. Polunini vanaema ja isa läksid tööle välismaale, et toetada tema õpinguid ning saata Kiievis korteri üürimiseks raha. Kiievis olid tema õppejõud E. Kostjukov, T. Martõnenko ja N. Prjadtšenko. Ema saatis videokasseti poja esinemisega Londoni balletikooli Royal Ballet School, kus ta kutsuti sisseastumiskatsetele, mille ta edukalt sooritas. Kiievi koreograafiakooli lõpetamata asus ta 2003. aastal 13-aastaselt üksi elama ja õppima Londonisse, kus tema õpinguid rahastas Rudolf Nurejevi Sihtasutus. Koolis tõestas Polunin oma andekust – teda edutati kahe aasta võrra ja ta omandas ka kiiresti inglise keele. Londonis õppimise ajal osales ta mitmel rahvusvahelisel võistlusel, kus ta võitis ka auhindu. Neist mainekaimad oli Prix de Lausanne'i stipendium ja publikupreemia (2006), Youth America Grand Prix (2006) ning juunioride rühma kuldmedal Serge Lifari nimelisel rahvusvahelisel balletikonkursil (2006). Kooli lõpetamise järel 2007. aastal tegi talle tööpakkumisi mitu maailma juhtivat balletiteatrit, teiste seas American Ballet Theatre New Yorgis ja Moskva Suur Teater. Polunin otsustas aga siduda ennast Londoni balletiteatriga Royal Ballet. Hiljem on ta öelnud, et teda mõjutas otsuse tegemisel Royal Ballet' maine ühe ihaldusväärseima balletitrupina. Teatris tegi ta kiiret karjääri: 2008. aastal edutati ta solistiks, 2009. aastal esimeseks solistiks (First Soloist) ja 2010. aasta suvel esitantsijaks (Principal). Tema läbimurderollid solistina olid peaosa Jerome Robbinsi balletis "Dances at a Gathering" ja Ludwig Minkuse balletis "Bajadeer". 19-aastaselt oli ta üks Royal Ballet' ajaloo nooremaid esisoliste. 2007. aastal pälvis Polunin Suurbritannia aasta noortantsija auhinna, 2009. aastal Critics' Circle'i tantsusektsiooni auhinna parima meesklassikatähe ja tõusva meestähe kategoorias. Lisaks kandideeris ta 2010. ja 2011. aastal ka Critics' Circle'i parima meestantsija auhinnale. 24. jaanuaril 2012 üllatas ta avalikkust teatega oma kohesest lahkumisest Royal Ballet' trupist. Sisuliselt lahkus Polunin etenduse proovist ja ei pöördunudki enam teatrisse tagasi. Lahkumise põhjusena nimetas ta ise rahulolematust tööga, mille tingis teatri liiga range distsipliin, jäik hierarhia, peaaegu täielik vaba aja puudumine ja seejuures ebapiisav töötasu. Briti ajakirjanduses köitis ta tähelepanu avameelsete ülestunnistustega, et pinged ja tööstress olid päädinud narkootikumide tarbimise ja liigse pidutsemisega. Samuti tunnistas ta, et oli tantsinud kokaiini mõju all. Pärast neid paljastusi hakati teda kutsuma "balleti pahaks poisiks". Suvel 2012 siirdus Polunin Stanislavski ja Nemirovitš-Dantšenko nimelise Moskva Muusikateatri ning Novosibirski Ooperi- ja Balletiteatri ballettmeistri Igor Zelenski kutsel tööle Venemaale, saades Moskva teatri esitantsijaks ja Novosibirski teatri külalissolistiks. Võttes arvesse Polunini soovi säilitada senisest suurem vabadus, nõustus Zelenski teda esialgu palkama ilma alalise töölepinguta. Venemaal töötades astus Polunin üles peaosatäitjana arvukates klassikalistes ballettides nagu "Bajadeer", "Luikede järv", "Mayerling", "Don Quijote", "Coppélia", "Giselle" ja "Pähklipureja". Külalisetenduste eest Suurbritannias kandideeris ta 2014. aastal koos Dane Hursti, Vadim Muntagirovi ja Edward Watsoniga Suurbritannia riiklikule tantsuauhinnale parima meestantsija kategoorias. Sügisel 2014 lahkus ta Moskva muusikateatri koosseisust, et suunduda Ameerika Ühendriikidesse näitekunsti õppima, kuid on ka pärast seda esinenud külalissolistina nii Moskvas kui ka Novosibirskis. Kui Polunini mentor Igor Zelenski suundus 2016. aastal külalislavastajaks Saksamaale Baieri balletitrupi Bayerische Staatsballett juurde, kutsus ta endaga kaasa külalissolistiks ka Polunini, kes esineb alalise külalissolistina Münchenis vähemalt 2016.–2017. aasta teatrihooaja lõpuni. Pärast Royal Ballet' trupist lahkumist 2012. aastal teatas Polunin, et soovib leida elus uusi suundi ja eesmärke, seades üheks eesmärgiks saada heaks näitlejaks. Ka pärast Venemaale suundumist 2012. aasta suvel lõi ta kaasa mitmesugustes Londoni tantsuprojektides, mitmel korral koos oma mentori Igor Zelenskiga. Samas kannatas Polunin endiselt depressiooni all, mis viis muuhulgas eneselõikumiseni. Aprillis 2013 katkestas ta taas poole pealt osalemise teose "Midnight Express" tantsulavastuses, mille eest esitas produktsioonifirma Peter Schaufuss Ballet tema vastu 400 000 Suurbritannia naelsterlingi suuruse hagi. 2014. aastal jõudsid pooled kohtuvälise kokkuleppeni. 2013. aastal käis ta Ameerika Ühendriikides modellina poseerimas tuntud filmilavastajale ja fotograafile Gus Van Santile. Suvel 2014 oli Polunin modelliks Marc Jacobsi sügis- ja talvemoe meestekollektsiooni reklaamides. Näitlemist õppima Polunin pärast Moskvast lahkumist küll ei läinud, kuid ta alustas 2014. aastal koostööd ameerika fotograafi ja muusikalavastaja David LaChapelle'iga. Nende koostöös valmis 2015. aasta alguses avaldatud tantsuvideo Hozieri loole "Take Me to Church", mis levis laialdaselt interneti vahendusel ja tõi Poluninile senisest suurema tuntuse väljaspool balletimaailma. Nelja päeva jooksul vaatas seda internetis 3,5 miljonit inimest. Hiljem on nende koostöös valminud näiteks veebruaris 2017 avaldatud Dieseli kevad-suvise moekollektsiooni poliitilise alatooniga reklaamvideo "Make Love Not Walls", mis sisaldab kriitikat Ameerika Ühendriikide presidendi Donald Trumpi immigratsioonipoliitika suhtes. 2016. aastal valmis Steven Cantori dokumentaalfilm "Tantsija", mis on biograafiline sissevaade Polunini senisesse ellu ja karjääri. Filmi idee pakkus Cantorile välje produtsent Gabrielle Tana, kes tutvus Poluniniga pärast viimase lahkumist Royal Ballet'st ja oli kaalunud tema kaasamist peaosatäitjana Rudolf Nurejevist rääkivasse filmi. Nurejevi mängimine on olnud üks Polunini unistusi, kuid Tana arvates ta rolli ei sobinud. 2017. aastal peaks linastuma kaks filmi, kus Polunin astub esimest korda üles filminäitlejana – režissöör Francis Lawrence'i põnevusfilm "Red Sparrow" ja režissöör Kenneth Branagh' põnevusfilm "Murder on the Orient Express". Ajakirjanduses on Polunin rääkinud plaanidest avada Serbia pealinnas Belgradis tantsustuudio ja asutada Londonis sihtasutus The Polunin Project, mis võimaldaks noortel tantsijatel realiseerida ennast vabana suurte, hierarhiliste teatrite kehtestatud tingimustest. Sihtasutuses peaks kaasa lööma produtsendina ka Gabrielle Tana. Allpool on esitatud valik Sergei Polunini tuntumaid rolle teatrites ja mitmesugustes teatrivälistes tantsuprojektides: Orjade ülevaataja ja karjase roll Andrew Lloyd Webberi muusikalis "Ooperifantoom" – esietendus Londoni Royal Albert Hallis oktoobris 2011; James Deani ja fauni roll Ivan Putrovi lavastatud tantsuprogrammis "Men in Motion" – esietendus Londoni Sadler's Wellsi teatris jaanuaris 2012; mitu rolli telesaates "Bolšoi balet" Venemaa telekanalil Kultura 2012. aastal; solist soolonumbris "Fauni ärkamine" Sergei Polunini ja Aleksei Ljubimovi koreograafiale – Gérard Depardieu juhitud kontsertkavas "Bogemnoje nastrojenije" Moskvas 8. oktoobril 2013; kolm rolli programmis "Three commissions" (Russell Maliphanti "Silent Echo", Arthur Pita "Run Mary Run", Sidi Larbi Cherkaoui "Qutb") koos Natalja Ossipovaga – esietendus Londoni Sadler's Wellsi teatris oktoobris 2016; peaosa lühiballettides "Narcissus and Echo" (Sergei Polunini koreograafia) ja "Ikaros. Öö enne lendu" (Vladimir Vassiljevi koreograafia) koos Natalja Ossipovaga – Londoni Sadler's Wellsi teatris "Project Polunini" raames märtsis 2017; 2001 – lastelaagri Artek tantsuvõistluse auhind 2002 – tantsuvõistluse "Junost baleta" ('balleti noorus') auhind 2002 – Kiievis toimunud Serge Lifari nimelise rahvusvahelise balletikonkursi auhind 2006 – Šveitsi Prix de Lausanne rahvusvahelise konkursi stipendium ja publikuauhind 2006 – New Yorgis toimunud rahvusvahelise võistluse Youth America Grand Prix esikoht 2006 – Kiievis toimunud Serge Lifari nimelise rahvusvahelise balletikonkursi kuldmedal juunioride kategoorias 2007 – Suurbritannia aasta noortantsija auhind 2009 – Suurbritannia Critics Circle'i parima meesklassikatähe ja tõusva meestähe tantsuauhind 2012 – Venemaa telekanali Kultura tantsusaate "Bolšoi balet" ('suur ballett') võitja parima meestantsija kategoorias 2014 – Venemaa teatrifestivali "Kuldne mask" preemia balleti kategoorias 2015. aastast on Polunini partner nii eraelus kui ka laval baleriin Natalja Ossipova, kellega nad tutvusid ja armusid balleti "Giselle" proovides. 2016. aastal andis Polunin teada, et edaspidi soovib ta pas de deux'd tantsida vaid koos Ossipovaga. Polunin elab alaliselt Londonis, kuigi töö tõttu reisib tihti. Ta armastab tätoveeringuid ja pälvis juba Royal Ballet's tantsides tähelepanu oma tätoveeritud kehaga. Aastate jooksul on ta jätkanud keha katmist piltide ja tekstidega. Muuhulgas on tema kehale tätoveeritud Mickey Rourke'i nimi, David LaChappelle'i nimetähed, karu käpajäljed, õigeusu kirik ja Jokkeri rollis olnud Heath Ledgeri portree. Pärast Royal Ballet'st lahkumist oli ta kaasosanik ühes Londonis tegutsenud tätoveerimissalongis, mille teine osanik oli tema sõber Anthony Lammin. Сергей Полунин Московский Музыкальный театр имени К.С. Станиславского и Вл.И. Немировича-Данченко (vaadatud 24.03.2017) Сергей Полунин оставил балет и уехал учиться актерству в Голливуде РИА Новости, 10.09.2014 (vaadatud 24.03.2017) Sergei Polunin Bayerische Staatsoper (vaadatud 24.03.2017) Федина, Анна. "Наследник престола" – Vogue Россия, 28.06.2014 (vaadatud 24.03.2017) Херсонец Сергей Полунин. Мальчиш-плохиш балетного мира Kherson.net.ua, 7.10.2016 (vaadatud 24.03.2017) Сергей Полунин Музыкальные сезоны (vaadatud 24.03.2017) Рагожина, Елена. "Сергей Полунин: Когда танцую на сцене – я счастлив" – New Style, 2.09.2013 (vaadatud 24.03.2017) Балетный гений — Сергей Полунин Plie, 17.10.2013 (vaadatud 24.03.2017) Frater, Sarah. "All the World's a Stage" – The Wall Street Journal, 29.10.2010 (koopia archive.org veebiarhiivis, vaadatud 24.03.2017) "Сергей Полунин: «Мне сейчас лет шесть, не больше»" – Andy Warhol's Interview, 7.10.2016 (vaadatud 24.03.2017) Випускники усіх років Київське державне хореографічне училище (vaadatud 24.03.2017) Prize Winners Prix de Lausanne (vaadatud 25.03.2017) Polishchuk, Tetiana. Without “Icarus” День.kyiv.ua, 11.04.2006 (vaadatud 25.03.2017) Sergei Polunin Royal Opera House (vaadatud 24.03.2017) Sergei Polunin leaves The Royal Ballet Royal Opera House, 24.01.2012 (vaadatud 25.03.2017) Russian bad boy of ballet who 'partied so hard he quit London show' is sued by producers for £400,000 Mail Online, 28.09.2013 (vaadatud 25.03.2017) Silverman, Rosa. "Sergei Polunin spoke of depression and cutting himself before walk-out" – The Telegraph, 7.04.2013 (vaadatud 25.03.2017) Mackrell, Judith. "Winner's circle: The 2014 National Dance awards shortlist is announced" – The Guardian, 8.11.2013 (vaadatud 25.03.2017) Landgraf, Ilona. Behind the Scenes at the Bavarian State Ballet Landgraf on Dance, 12.09.2016 (vaadatud 25.03.2017) Ballet's Sergei Polunin: 'The artist in me was dying' BBC News, 13.03.2012 (vaadatud 25.03.2017) Jones, Sam. "Ballet star Sergei Polunin walks out of production – again" – The Guardian, 4.04.2013 (vaadatud 25.03.2017) "Peace between Schaufuss and Polunin" – The Ballet 2000, August 2014, p. 23 (vaadatud 25.03.2017) Crompton, Sarah. "Ballet's prodigal son: interview with Sergei Polunin" – The Telegraph, 5.02.2013 (vaadatud 25.03.2017) Marc Jacobs Fall/Winter 2014 Ad Campaign Starring Sergei Polunin The Fashionisto, 21.08.2014 (vaadatud 25.03.2017) Sergei Polunin, "Take Me to Church" by Hozier, directed by David LaChapelle YouTube (vaadatud 25.03.2017) Bailey, Alissa. "Ballet Bad Boy Sergei Polunin Is Hypnotizing in Hozier's New Music Video" – Elle, 9.02.2015 (vaadatud 25.03.2017) Кузнецова, Татьяна. «Я хочу помочь молодым танцовщикам освободиться от гнета театров» – Коммерсантъ, 5.02.2016 (vaadatud 25.03.2017) Fuhrer, Margaret. "David LaChapelle and Shirtless Sergei Polunin Reunite for Diesel’s Awesome New Campaign" – Dance Spirit Magazine, 21.02.2017 (vaadatud 25.03.2017) Kourlas, Gia. "Review: Bad Boy of the Royal Ballet Regains His Footing in ‘Dancer’" – The New York Times, 15.09.2016 (vaadatud 25.03.2017) Ritman, Alex. "Ballet Star Sergei Polunin Lands Roles in 'Murder on the Orient Express,' 'Red Sparrow' (Exclusive)" – The Hollywood Reporter, 5.12.2016 (vaadatud 26.03.2017) Sergei Polunin in The Phantom of the Opera Dancing Times, 26.09.2011 (vaadatud 26.03.2017) Jennings, Luke. "Men in Motion – review" – The Guardian, 5.02.2012 (vaadatud 26.03.2017) Большой балет: Сергей Полунин Культура (koopia webcitation.org veebiarhiivis, vaadatud 26.03.2017) Тимофеев, Ярослав. "Кукушка предсказала Депардье долгую жизнь" – Известия, 9.10.2013 (vaadatud 26.03.2017) Natalia Osipova, Three Commissions Writing about dance (vaadatud 26.03.2017) Sergei Polunin — Project Polunin Sadlers Wells (vaadatud 26.03.2017) Polunin – Icarus, The night before the Flight; Tea or Coffee; Narcissus and Echo – London Dance Tabs, 15.03.2017 (vaadatud 26.03.2017) Mackrell, Judith. "Osipova and Polunin: backstage with ballet's most explosive couple" – The Guardian, 8.05.2016 (vaadatud 25.03.2017) Hoffman, Barbara. "Meet the tattooed dance sensation who worships Mickey Rourke" – New York Post, 21.09.2016 (vaadatud 25.03.2017) Needham, Alex. "Sergei Polunin: I'll give up ballet by 26" – The Guardian, 6.03.2012 (vaadatud 25.03.2017) Kavanagh, Julie. "A dancer's demons" – The Economist 1843, September/October 2012 (vaadatud 25.03.2017) Profiil Stanislavski ja Nemirovitš-Dantšenko nimelise Moskva Muusikateatri veebilehel (vene keeles) Profiil Royal Ballet' veebilehel (inglise keeles) Profiil Bayerische Staatsballetti veebilehel (saksa keeles) Sergei Polunin | Official Fan Club (ametlik fänniklubi Facebookis)